hjemmelavede flødeboller – Maja Vase
Hop til indhold
Maja Vase
☰
Shop
Søg
majavase.dk
Kager
Tærter
Desserter
Macarons
Is
Slik
Tag: hjemmelavede flødeboller
Flødeboller med cookiebund
Bloggen leger lidt stilleleg i øjeblikket.
Det er ikke fordi bagelysten er listet bort. Langt fra faktisk!
Men kun fordi jeg er begravet i bogmanus. Og i desserter, der skal testes af, smages på, smages til, gentestes og smages lidt mere på.
Inden jeg går helt i hi, vil jeg dele disse flødebolle med jer.
Og ja, jeg har gemt i en cookie i bunden af hver.
Hvorfor i alverden har jeg ikke gjort det før?
Toppet en saltet chewy cookie med cremet vaniljeskum og sprød chokolade?
Det er et ret genialt gadekryds og et ret perfekt weekendprojekt.
Søde knus M
Pst…. Selv om jeg er gået i boghi, jonglerer jeg stadig med chokolade på Instagram og Snapchat (majachocolat). Det ene sted lidt mere messy end det andet…
Flødeboller med cookiebund
15-20 flødeboller
Ingredienser
Cookiebunde:
75 g blødt smør
150 g brun farin
1 æg
150 g hvedemel
1/2 tsk havsalt
50 g Caraïbe eller anden mørk chokolade
50 g Jivara eller anden mælkechokolade
Vaniljeskum:
75 g sukker
40 g glukosesirup
30 ml vand
Korn fra 1/2 vaniljestang
50 g æggehvider
1 spsk sukker
Chokoladeovertræk:
100 g Caraïbe eller anden mørk chokolade
100 g Jivara eller anden mælkechokolade
Fremgangsmåde
Cookiebunde:
Kom smør, brun farin og æg i en skål, og pisk det let og luftigt.
Rør mel og salt i.
Hak chokoladerne, og vend dem i.
Smør dejen ud på en bageplade beklædt med bagepapir, så den er ca. 1/2 cm tyk.
Bag den i ca. 10 min ved 200 grader (indtil den har en fin gylden farve).
Stik forsigtigt små bunde ud med runde kageudstikkere – gerne i forskellige størrelser.
Lad bundene køle helt af.
Spis cookieresterne, men gem lidt til pynt.
Vaniljeskum:
Kom sukker, glukosesirup, vand og vaniljekorn i en lille gryde, og bring det i kog.
Lad det koge, indtil det har en temperatur på 117 grader.
Kom æggehvider og 1 spsk sukker i en skål, og pisk det stift.
Hæld den 117 grader varme sukkerlage ned i æggehviderne i en tynd stråle – under piskning.
Pisk videre, indtil skummet er sejt og fast.
Kom vaniljeskummet i en sprøjtepose med rund tyl, og sprøjt det ud i de afkølede cookiebunde.
Lad flødebollerne hvile en times tid.
Chokoladeovertræk:
Smelt chokoladen, og temperer den.
Dyp flødebollerne i den tempererede chokolade, og drys med lidt cookie.
Opbevar flødebollerne køligt indtil servering.
(Indlægget indeholder affiliatelinks!)